Boris Johnson

Gwleidydd o Loegr yw Alexander Boris de Pfeffel Johnson (ganwyd 19 Mehefin 1964). Roedd yn Brif Weinidog y Deyrnas Unedig ac arweinydd Y Blaid Geidwadol (DU) rhwng  Gorffennaf 2019 a Medi 2022. Fe'i adnabyddir yn well fel Boris Johnson ac fel cymeriad lliwgar a gwahanol i'r rhan fwyaf o wleidyddion. Mae'n gyn Ysgrifennydd Tramor y Deyrnas Unedig a newyddiadurwr. Mae'n dweud ei farn, doed a ddelo, ac yn berson dadleuol a charismatig sydd wedi cyffesu iddo ef ei hun, yn y gorffennol, smocio canabis; cred y dylid cyfreithloni'r cyffur ar gyfer defnydd meddygol.

 Beirniadaeth 
Ceir sawl beirniadaeth llym arno am ei waith fel Prif Weinidog:

 Y dull y methodd reoli Pandemig COVID-19: nododd sawl beirniad bod llywodraeth Johnson yn araf iawn yn ymateb i ddechrau’r pandemig COVID-19, gan arwain at doll marwolaeth uwch o gymharu â llawer o wledydd datblygedig eraill. Mae'r oedi cychwynnol wrth weithredu mesurau cloi a sut yr aeth ati (neu fethu mynd ati) i sicrhau brechlynnau yn cynnwys tystiolaeth cryf iddo fethu a rheoli'r sefyllfa COVID-19 o'i gymharu â gwledydd eraill, tebyg?"The Independent; teitl = 'Government accused of ‘misconduct in public office’ over pandemic handling'; adalwyd 7 Ebrill 2024.
 Sgandal “Partygate”. Yn ystod cyfnodau pan oedd rheolau cloi llym yn gwahardd pobl rhag dod at ei gilydd, datgelwyd bod nifer o bartïon wedi eu cynnal yn 10 Downing Street. Arweiniodd hyn at ddicter cyhoeddus eang dros y DU, galwadau am ymddiswyddiad Johnson, a chyhuddiadau o ragrith gan Brif Weinidog a oedd wedi pwysleisio y dylai pawb ddilyn y canllawiau COVID-19.Gwefan y BBC; teitl: 'Partygate: A timeline of the lockdown parties'; adalwyd 7 Ebrill.
 Trafodaethau Brexit. Mae beirniaid yn dadlau bod agwedd Boris Johnson yn y trafodaethau Brexit wedi arwain at aflonyddwch economaidd sylweddol a thensiwn gwleidyddol gyda’r Undeb Ewropeaidd. Mae Protocol Gogledd Iwerddon yn benodol wedi wynebu anawsterau parhaus, gan arwain at gyfyngiadau masnachu rhwng Prydain a Gogledd Iwerddon, sefyllfa a ddisgrifiwyd gan rai fel "y gwaethaf o'r ddau fyd."indy100.com; teitl: 10 of Boris Johnson’s biggest failures a year on from his election; adalwyd 7 Ebrill 2025.The Independent; teitl: Brexit five years on: What was promised vs what we got. adalwyd 7 Ebrill 2024.
 Datganiadau Camarweiniol ar “Partygate”: I ddechrau, wfftiodd y partïon a gynhaliwyd yn ystod y cyfnod cloi gyda sylwadau megis “roedd ychydig o ddiodydd wedi’u hyfed” ac awgrymu bod rheolau’n cael eu dilyn “mewn ysbryd,” yn ddiweddarach gorfodwyd Johnson i gydnabod bod ei ddatganiadau cychwynnol am y digwyddiadau hyn yn hollol anghywir a ffug, gan arwain at erydu ymddiriedaeth y cyhoedd ymhellach.apnews.com; teitl: Scathing report finds Boris Johnson deliberately misled UK Parliament over ‘partygate’; adalwyd 7 Ebrill 2025.
 Dyfarnodd ei Lywodraeth gwerth Biliynau o gontractau cysylltiedig â Covid i gwmnïau preifat, llawer heb dendr cystadleuol, sawl un i'w gyfeillion, a gyda rhai ymgynghorwyr preifat yn cael eu talu £ 7,000 y dydd.Gwefan y BBC' teitl: Corruption review finds 'red flags' in more than 130 Covid contracts; adalwyd 7 ebrill 2025.[https://www.theguardian.com/politics/article/2024/sep/09/tory-covid-contracts-worth-15bn-had-corruption-red-flags-study-finds The Guardian; teitl: Tory Covid contracts worth £15bn had corruption ‘red flags’, study finds; adalwyd 7 Ebrill 2025.

Bywgraffiad
Ganwyd Boris Johnson yn Manhattan, Efrog Newydd, yn fab i'r gwleidydd Ceidwadol Stanley Johnson a chofrestwryd ef gyda phasport deuol (UDA a DU). Ar y pryd roedd ei dad yn astudio economeg ym Mhrifysgol Columbia. Roedd tad Stanley (Ali Kemal) yn newyddiadurwr o Dwrci. Roedd ei fam o waed cymysg: Seisnig, Rwsieg, Iddewig a Ffrengig.Interview: Boris Johnson – my Jewish credentials , The Jewish Chronicle, Daniella Peled, April 2008 Brawd Jo Johnson a Rachel Johnson yw ef.

Mynychodd Johnson Ysgol Ewropead, Brwsel, Gwlad Belg; Ysgol Ashdown House, Sussex, a Choleg Eton, Windsor. Darllenodd y Clasuron yng Ngholeg Balliol, Rhydychen a bu'n Llywydd Undeb Rhydychen, y gymdeithas drafod uchel ael.

Newyddiaduriaeth

Mae Johnson wedi gweithio fel newyddiadur i sawl cyhoeddiad, cyn ac yn ystod ei amser fel gwleidydd. Dechreuodd ei yrfa gyda'r Times, cyn cael ei ddiswyddo am ei fod wedi ffugio dyfyniad.Purnell, Sonia (2011). Just Boris: Boris Johnson: The Irresistible Rise of a Political Celebrity. London: Aurum Press Ltd. ISBN 978-1-84513-665-9., tud. 100-102 Symudodd wedyn i'r Telegraph, lle gweithiodd fel colofnydd gwleidyddol. Ymysg ei waith oedd darn golygyddol ar ôl i Gordon Brown ddod yn Brif Weinidog heb etholiad cyffredinol, yn cwyno am ddiffyg cyfreithlondeb democrataidd ac yn galw am etholiad cyffredinol ar unwaith.https://www.telegraph.co.uk/comment/personal-view/3640768/Browns-looking-for-a-Scottish-ally.html Gweithiodd hefyd fel golygydd i'r Spectator. Yn y swydd hwnnw, creodd ddadl enwog pan ganiataodd gyhoeddu darn a gyhuddodd bobl Lerpwl o "wallowing in victim status" ar ôl trychineb Hillsborough a marwolaeth Ken Bigley, ac ailadroddodd honiadau'r Sun bod ymddygiad cefnogwyr Lerpwl wedi cyfrannu at y trychineb.https://www.spectator.co.uk/2004/10/bigleys-fate/ Gorfodwyd ef gan Michael Howard, arweinydd y blaid Ceidwadwyr ar y pryd, i deithio i Lerpwl er mwyn ymddiheuro am yr erthygl.https://www.standard.co.uk/news/boris-goes-to-liverpool-to-say-sorry-6955468.html

Gwleidyddiaeth
Methodd ag ennill sedd De Clwyd yn etholiad cyffredinol 1997.

Bu'n olygydd y Spectator rhwng 1999 a Rhagfyr 2005. Fe'i etholwyd yn Aelod Seneddol dros etholaeth Henley yn Swydd Rydychen yn 2001, o dan Michael Howard a David Cameron, ac ymunodd â Chabined yr Wrthblaid fel Gweinidog dros Ddiwylliant, y Diwydiant Creadigol ac yna Addysg Uwch.

Maer Llundain
Cafodd ei ethol yn Faer Llundain ar 2 Mai 2008 wedi iddo drechu cynrychiolydd y Blaid Lafur, Ken Livingstone; ymddiswyddodd ar unwaith fel Aelod Seneddol. Ar unwaith, aeth ati i wahardd alcohol o fannau cyhoeddus, a chwblhaodd gynllun oedd wedi'i ddechrau gan Livingstone i greu rhwydwaith o feics i'w llogi, a alwyd yn "Boris Bikes" yn anffurfiol. Enillodd ail dymor o bedair blynedd fel Maer yn 2012, gan drechu Livingstone eilwaith; yn ystod yr ail dymor, cynhaliwyd Gemau Olympaidd yr Haf 2012. Ni chystadleuodd y drydedd waith; yn hytrach cafodd ei ethol yn Aelod Seneddol dros Uxbridge a De Ruislip yn Etholiad cyffredinol 2015, a gadawodd ei waith fel Maer.

Prif Weinidog y Deyrnas Unedig
Etholwyd Johnson yn arweinydd y blaid Geidwadol ar 23 Gorffennaf 2019. Y diwrnod canlynol, ymddiswyddodd Theresa May fel Prif Weinidog. 
Dywedodd Johnson y byddai’n sicrhau bod y DU yn gadael yr Undeb Ewropeaidd ar 31 Hydref 2019, hyd yn oed pe na bai cytundeb yn cael ei wneud. Ym mis Medi 2019 ymddiswyddodd ei frawd Jo Johnson o’r llywodraeth a chyhoeddi y byddai’n camu i lawr fel AS oherwydd y gwrthdaro rhwng buddiannau teuluol a gwleidyddol.

Ar ôl yr Etholiad cyffredinol y Deyrnas Unedig, 2019, roedd gan y Ceidwadwyr fwyafrif o 80 sedd yn y Senedd San Steffan. Ar 31 Ionawr 2020 gadawodd y DU  yr Undeb Ewropeaidd ac yn cychwyn y Cyfnod Pontio. Bu nifer o sgandalau yn ystod ei gyfnod fel Prif Weinidog, gan gynnwys "Partygate", a ddatgelwyd gan y newyddiadurwr Cymreig Paul Brand.

Yn y diwedd collodd Johnson hyder y Blaid Geidwadol ym mis Gorffennaf 2022 a chafodd ei orfodi i ymddiswyddo. Dywedodd Mark Drakeford: "I’m pleased the prime minister has now done the right thing and agreed to resign. All four nations need a stable UK government. The way to achieve that is by a general election so the decision about the next prime minister is made by the people and not by the narrow membership of the Conservative party." Ymddiswyddodd Johnson fel arweinydd y blaid Geidwadol ond gwrthododd ymddiswyddo fel prif weinidog tan ar ôl cynhadledd y blaid. Ar 8 Gorffennaf, dywedodd yr Aelod Seneddol Cymreig Liz Saville Roberts y dylid canslo gwyliau'r haf yn San Steffan er mwyn “cadw sgwatiwr Prif Weinidog yn onest”.

Ym mis Mehefin 2023, yn dilyn beirniadaeth o’i restr anrhydeddau ymddiswyddiad ac ar ôl gweld canfyddiadau adroddiad ar ei ymddygiad gan bwyllgor o Dŷ’r Cyffredin, ymddiswyddodd Johnson fel aelod seneddol.

Cyfeiriadau

Categori:Genedigaethau 1964
Categori:Aelodau Seneddol y Deyrnas Unedig
Categori:Colofnwyr o Loegr
Categori:Cyn-fyfyrwyr Coleg Balliol, Rhydychen
Categori:Golygyddion cylchgronau o Loegr
Categori:Gwleidyddion y Blaid Geidwadol (DU)
Categori:Gwleidyddion yr 20fed ganrif o Loegr
Categori:Gwleidyddion yr 21ain ganrif o Loegr
Categori:Hen Etoniaid
Categori:Meiri Llundain
Categori:Newyddiadurwyr yr 20fed ganrif o Loegr
Categori:Newyddiadurwyr yr 21ain ganrif o Loegr
Categori:Pobl a aned ym Manhattan
Categori:Prif Weinidogion y Deyrnas Unedig
Categori:Ysgrifenyddion Tramor y Deyrnas Unedig